Henning weet nou hy kan saampraat | Netwerk24
Deur Johann de Jager 05 September 2018 18:24
Suid-Afrika se Philip Henning het saamgesels en was in die wedstryd teen die nommer een en eerste gekeurde, Chun Hsin Tseng. Die enigste verskil was dat die speler van Taiwan die bepalende punte net beter gespeel het.
So sê MC Olivier, afrigter van Henning, wat die Tseng goed skrik op die lyf gejaag het in hulle wedstryd in die tweede ronde van die Amerikaanse Ope vir juniors Dinsdagaand in New York.
Philip Henning in aksie in sy buiging in die seunsafdeling in die Amerikaanse Ope in New York. Foto: USTA
Henning (17) het verras deur die eerste stel te beklink na 'n merkwaardige terugvegpoging. Hy het sewe potte agtereenvolgens gewen nadat hy met 0-5 agter was, om die stel met 7-5 te beklink.
Tseng, finalis in die juniors se Australiese Ope en kampioen van die Franse Ope en Wimbledon, het uiteindelik met 5-7, 6-1, 6-0 geseëvier.
"Die enigste verskil tussen Philip en hom vandag was die groot punte. Tseng het die bepalende punte net beter gespeel as hy.
"Ek dink nie die telling is 'n ware weerspieëling van wedstryd as jy gaan kyk na die punte (98/78) wat gewen is nie. Dit was baie nader as wat die telling aandui, dis net met die groot punte wat Tseng goed gespeel het.
"Dis wat hom so 'n goeie speler maak; hy tree na vore wanneer dit nodig is. Die groot punte was die groot ding," sê Olivier.
Tseng het agt van die tien breekpunte wat hy gehad het gewen, terwyl Henning net vier van sy 13 breekpunte gewen het.
Dit was in baie van die potte later baie gelykop, soos in die vyfde pot van die tweede stel toe dit sewe keer 40-40 was voordat Tseng dit 4-1 gemaak het.
Olivier was nietemin in sy noppies met Henning, 50ste op die wêreldranglys, se vertoning teen 'n uitstaande speler.
Hy sê daar moet onthou word dat Tseng in die Franse Ope en sy opmars tot voor die eindstryd op Wimbledon nie 'n enkele stel verloor nie.
"Philip het hier 'n stel gevat by hom en was in die wedstryd."
Olivier wys ook daarop dat Henning se suksespersentasie met sy eerste afslaan in die tweede en derde stel geval het nadat dit 79% in die eerste stel was.
Philip Henning op 'n oefenfiets tydens 'n spelonderbreking weens hitte.
Henning was dit eens dat dit hom later gekortwiek en onder druk gehad.
Tseng het soos 'n warrelwind begin en binne net tien minute reeds met 4-0 voorgeloop.
Henning het erken dat hy aan die begin maar op sy senuwees was en eers later sy ritme gevind het.
Die leerling van Grey-kollege het die agterstand van 0-5 tot 4-5 laat krimp toe die beamptes beslis het dis te warm om verder te speel.
"Ek was nogal verbaas toe die wedstryd op 4-5 gestop is. Ek het gevoel dit was die vorige twee dae heelwat warmer. Al die spelers in die kleedkamer (wat moes wag om hul wedstryde te hervat) het ook so gevoel," sê Olivier.
Die onderbreking van twee en 'n half uur het Henning egter nie sy momentum gekos nie. Hy het nog drie potte agtereenvolgens gewen om die eerste stel te verower.
"Dis rêrig iets waarop hy kan trots wees. Hy het toe hulle terugkeer het om die wedstryd te hervat, geweet hy kan meeding met Tseng, iets wat hy nie geweet het voordat hy op die baan gegaan het nie."